**S l o v e n s k á a k a d é m i a v i e d**

**ORGANIZAČNÝ PORIADOK**

**MATEMATICKÉHO ÚSTAVU SAV, v. v. i.**

Bratislava, marec 2022

**Článok I.**

**Základné ustanovenia**

*Zriadenie, názov a sídlo pracoviska*

1. Matematický ústav SAV zriadilo Predsedníctvo SAV 1. marca 1959.
2. Sídlom pracoviska je Bratislava, Štefánikova 49, PSČ 814 73.
3. Kolégium Predsedu SAV uznesením č. 194 zo dňa 14. júna 1979 schválilo vytvorenie detašovaného pracoviska ústavu v Košiciach.
4. Uznesením Predsedníctva SAV 300/1993 s doplnkom 362/1993 bol k ústavu pripojený Kabinet informatiky SAV s rozpočtovou a vedecko-výskumnou autonómiou, s účinnosťou od 1. 7. 1993. Rozhodnutím riaditeľa Matematického ústavu SAV sa zmenil tento názov na Oddelenie informatiky MÚ SAV.
5. Dohodou medzi Matematickým ústavom SAV a Fakultou prírodných vied Univerzity Mateja Bela v Banskej Bystrici zo dňa 12. 2. 2001 bol dňom 1. 4. 2001 zriadený Inštitút matematiky a informatiky ako spoločné pracovisko Matematického ústavu SAV a Fakulty prírodných vied UMB bez právnej subjektivity. V roku 2006 bola činnosť spoločného pracoviska ukončená. Dňa 1. 3. 2008 bolo rozhodnuté o opätovnom zriadení spoločného pracoviska MÚ SAV a UMB. Pracovníci tohto pracoviska, ktorí sú v pracovnom pomere s Matematickým ústavom SAV tvoria Detašované pracovisko Matematického ústavu SAV v Banskej Bystrici. Ku dňu 31. 12. 2016 bola činnosť spoločného pracoviska opätovne ukončená. Pracovisko a pracovníci pokračovali v činnosti ako Detašované pracovisko Matematického ústavu SAV v Banskej Bystrici
6. Ústav je samostatnou právnickou osobou v zmysle Zákona 243/2017 Z. z. o verejnej výskumnej inštitúcii a o zmene a doplnení niektorých zákonov.
7. Na základe Zakladacej listiny zo dňa 15. 11. 2021, číslo 06152/2021, ktorá nadobudla účinnosť dňa 1. 1. 2022 a § 21aa odst. 1. zákona č. 133/2002/Z. z. o Slovenskej akadémii vied sa právna forma Matematického ústavu SAV zmenila dňom 1. 1. 2022 zo štátnej rozpočtovej inštitúcie na verejnú výskumnú inštitúciu. Plný názov ústavu je Matematický ústav Slovenskej akadémie vied, verejná výskumná inštitúcia, skrátene Matematický ústav SAV, v. v. i, ďalej aj ústav.

*Hospodárenie ústavu*

1. Verejná výskumná inštitúcia hospodári podľa rozpočtu, pozostávajúceho z príjmov a výdavkov verejnej výskumnej inštitúcie na príslušný kalendárny rok, vrátane príjmov a výdavkov z podnikateľskej činnosti.
2. Zostavenie rozpočtu, návrh jeho zmien a ich predloženie na rokovanie správnej rady zabezpečuje riaditeľ. Rozpočet a jeho zmeny schvaľuje správna rada.
3. Činnosť ústavu metodicky usmerňuje, riadi, koordinuje a kontroluje I. oddelenie vied SAV.
4. Ústav a jeho jednotlivé útvary sa vo svojej činnosti riadia uzneseniami Predsedníctva SAV, smernicami, pokynmi a úpravami Predsedníctva SAV, predsedu SAV, ako aj ďalších orgánov a funkcionárov SAV (podpredsedovia SAV, vedecký sekretár, vedúci oddelení Predsedníctva SAV) a Úradu SAV vo vymedzenej pôsobnosti.
5. Hlavnou úlohou je uskutočňovanie výskumu v skupine odborov 1 – Prírodné vedy, podskupina odborov 010100 Matematické vedy, podskupina odborov 010200 Počítačové a informačné vedy, ďalej v skupine odborov Technické vedy, podskupina odborov 020300 Informačné a komunikačné technológie.
6. Medzi ďalšie úlohy ústavu patria najmä:

* zabezpečovanie a správa infraštruktúry výskumu a vývoja, ku ktorej má organizácia vlastnícke právo alebo iné právo; rozsah infraštruktúry výskumu a vývoja, práva, ku ktorej organizácia nadobudne transformáciou na verejnú výskumnú inštitúciu dňa 1. januára 2022, bude vymedzovať protokol medzi Slovenskou akadémiou vied a organizáciou podľa § 21a ods. 11 zákona č. 133/2002 Z.z. o Slovenskej akadémii vied,
* získavanie, spracúvanie a šírenie informácií z oblasti vedy a techniky a poznatkov z vlastného výskumu a vývoja organizácie, a to v odboroch uvedených v odseku 12; vydávanie periodickej a neperiodickej tlače, ktoré sa riadi usmerneniami Predsedníctva SAV,
* poskytovanie poradenských a ďalších expertíznych služieb súvisiacich s hlavnou činnosťou organizácie podľa odseku 12 tohto článku,
* spolupráca v oblasti vedy a techniky s vysokými školami, ostatnými právnickými osobami uskutočňujúcimi výskum a vývoj a s podnikateľmi, v oblastiach podľa odseku 12 tohto článku,
* uskutočňovanie doktorandského štúdia v zmysle všeobecne platných predpisov  študijnom odbore 9.1.9 aplikovaná matematika.

1. Po organizačnej stránke zabezpečuje ústav činnosť aj v týchto oblastiach:

- činnosť redakčnej rady a vydávanie časopisu Mathematica Slovaca;

- činnosť redakčnej rady a vydávanie časopisu Tatra Mountains Mathematical Publications;

- činnosť redakčnej rady a vydávanie časopisu Uniform Distribution Theory;

- MÚ SAV sa od roku 2006, na základe dohody s FMFI UK v Bratislave, spolupodieľa na doktorandskom štúdiu v študijnom odbore 9-1-9 aplikovaná matematika (podľa Zákona 131/2002 Z.z. o VŠ).

**Článok II.**

**Zásady a organizácia riadenia**

1. Ústav má nasledovnú riadiacu, územnú a organizačnú štruktúru:

*Riadiaca štruktúra*

- Riaditeľ.

- Správna rada.

- Vedecká rada.

- Dozorná rada.

- Zástupca riaditeľa

- Vedecký tajomník.

- Vedúci projektových kolektívov.

*Územná štruktúra*

- Pracovisko na Štefánikovej ulici v Bratislave.

- Detašované pracovisko v Košiciach.

- Detašované pracovisko v Banskej Bystrici.

- Oddelenie informatiky, Dúbravská cesta, Bratislava.

*Organizačná štruktúra*

- Vedecké oddelenia (projektové kolektívy)[[1]](#footnote-1) .

- Oddelenie aplikovanej matematiky MÚ SAV, v. v. i.

- Sekretariát.

- Technicko-hospodárska správa.

- Knižnica.

- Redakcia časopisu Mathematica Slovaca.

- Redakcia časopisu Tatra Mountains Mathematical Publications.

- Redakcia časopisu Uniform Distribution Theory.

1. Vedúci zamestnanci v zmysle Zákona o výkone práce vo verejnom záujme v znení neskorších predpisov č. 552/2003 Z.z. sú riaditeľ MÚ SAV, v. v. i., zástupca riaditeľa a vedecký tajomník MÚ SAV, v. v. i.
2. Na čele ústavu je riaditeľ, ktorého vymenúva zakladateľ na základe výsledkov výberového konania.

*Vedecká rada*

1. Vedecká radu (VR) ústavu má 7 členov. Členmi vedeckej rady sú významní odborníci z oblastí, v ktorých ústav uskutočňuje hlavnú činnosť. Najmenej dvaja členovia vedeckej rady sú zástupcovia hospodárskej praxe, vysokých škôl alebo užívateľov výsledkov výskumu, ktorí nie sú zamestnancami žiadnej verejnej výskumnej inštitúcie a najmenej jeden z týchto členov vedeckej rady zároveň nie je zamestnancom žiadnej vysokej školy.
2. Vedecká rada má svojho predsedu, ktorého spomedzi seba volia členovia vedeckej rady.
3. Členstvo vo vedeckej rade vzniká voľbou alebo vymenovaním zakladateľom.
4. Funkčné obdobie členov vedeckej rady je päťročné. Za člena vedeckej rady môže byť tá istá osoba zvolená alebo vymenovaná opakovane.
5. Zvolený člen vedeckej rady sa môže vzdať členstva písomnou formou, listom predsedovi Vedeckej rady. Ten bezodkladne upovedomí o tejto skutočnosti správnu radu. Predseda vedeckej rady sa môže vzdať členstva listom predsedovi správnej rady. Doplňovaciu voľbu člena vedeckej rady organizuje správna rada.
6. Riaditeľ nie je členom Vedeckej rady.
7. Vedecká rada
   * určuje vedeckú profiláciu ústavu a koncepciu jej ďalšieho rozvoja v súlade so zakladacou listinou ústavu,
   * vyjadruje sa k zámerom projektov výskumu, vývoja a inovácií,
   * vyjadruje sa k návrhu na zlúčenie, splynutie, rozdelenie ústavu alebo jeho zrušenie s likvidáciou
   * vyjadruje sa k vydaniu alebo zmene vnútorného predpisu,
   * hodnotí výsledky výskumnej činnosti verejnej výskumnej inštitúcie a jej spôsobilosť vykonávať výskumnú činnosť,
   * navrhuje členov odborových komisií pre doktorandské štúdium,
   * podieľa sa na hodnotení zamestnancov ústavu,
   * vydáva rokovací poriadok vedeckej rady a
   * plní iné úlohy podľa zákona 243/2017 Z. z., vnútorných predpisov verejnej výskumnej inštitúcie alebo vnútorných predpisov zakladateľa.
8. Funkcia člena vedeckej rady je nezlučiteľná s členstvom v správnej rade alebo dozornej rade.

*Správna rada*

1. Správna rada sa spolu s riaditeľom podieľa na riadení ústavu.
2. Členmi správnej rady sú riaditeľ a štyria členovia volení spomedzi zamestnancov verejnej výskumnej inštitúcie.
3. Predsedom správnej rady je riaditeľ. Správna rada má podpredsedu, ktorého spomedzi seba volia členovia správnej rady. Podpredseda správnej rady zastupuje predsedu v čase jeho neprítomnosti.
4. Členstvo v správnej rade vzniká voľbou. Ak ide o riaditeľa, členstvo v správnej rade vzniká dňom vymenovania do funkcie.
5. Funkčné obdobie členov správnej rady je päťročné. Za člena správnej rady môže byť tá istá osoba zvolená najviac v dvoch po sebe nasledujúcich funkčných obdobiach.
6. Volebný poriadok na funkciu člena správnej rady určuje podrobnosti o špecifických požiadavkách na kandidátov na členov správnej rady, voľbe členov správnej rady alebo spôsobe odvolávania volených členov správnej rady.
7. Zvolený člen správnej rady sa môže vzdať členstva písomnou formou, listom predsedovi vedeckej rady. Ten bezodkladne upovedomí o tejto skutočnosti správnu radu. Doplňovaciu voľbu organizuje vedecká rada.
8. Správna rada
   * navrhuje zakladateľovi zmeny zakladacej listiny,
   * vyjadruje sa ku zlúčeniu, splynutiu, rozdeleniu verejnej výskumnej inštitúcie alebo jej zrušeniu s likvidáciou,
   * schvaľuje vnútorné predpisy a ich zmeny po predchádzajúcich písomných vyjadreniach vedeckej rady a dozornej rady (uplynutím lehoty 30 dní od doručenia návrhu správnej rady predsedovi alebo poverenému členovi vedeckej rady alebo dozornej rady platí, že príslušný orgán sa vyjadril súhlasne),
   * schvaľuje strednodobý výhľad financovania na tri až päť rokov, odpisový plán,
   * schvaľuje uzatvorenie zmluvy o čerpaní úveru v prospech ústavu, ak nejde o zmluvu, na ktorej uzatvorenie dáva predchádzajúci písomný súhlas dozorná rada alebo dozorná rada a zakladateľ,
   * rozhoduje o ukončení projektu v rámci činností podľa zakladacej listiny ústavu, ak nedosahuje ukazovatele určené správnou radou,
   * podieľa sa na príprave a realizácii výberového konania na obsadenie funkcie riaditeľa spôsobom určeným podľa predpisu zakladateľa,
   * vydáva rokovací poriadok správnej rady a
   * plní iné úlohy podľa zákona 243/2017 Z. z., vnútorných predpisov verejnej výskumnej inštitúcie alebo vnútorných predpisov zakladateľa.
9. Funkcia člena správnej rady je nezlučiteľná s členstvom vo vedeckej rade alebo v dozornej rade.

*Dozorná rada*

1. Prostredníctvom dozornej rady zakladateľ vykonáva dohľad nad činnosťou a hospodárením ústavu, nakladaním s majetkom ústavu a dodržiavaním zákonov, iných všeobecne záväzných právnych predpisov, vnútorných predpisov ústavu, vnútorných predpisov zakladateľa.
2. Dozorná rada má troch členov.
3. Dozornú radu riadi jej predseda, ktorého spomedzi seba volia členovia dozornej rady. Až do zvolenia predsedu dozornej rady, ktorého si spomedzi seba zvolia členovia dozornej rady (§ 19 ods. 4 zákona o v. v. i.), vykonáva právomoci predsedu dozornej rady podľa tohto poriadku člen dozornej rady, ktorý je zároveň členom predsedníctva akadémie.
4. Členov dozornej rady vymenúva a odvoláva zakladateľ.
5. Funkčné obdobie členov dozornej rady je dvojročné. Za člena dozornej rady môže byť tá istá osoba vymenovaná najviac v štyroch po sebe nasledujúcich funkčných obdobiach.
6. Dozorná rada

* zisťuje pri výkone kontrolnej pôsobnosti nedostatky a predkladá príslušným orgánom ústavu a zakladateľovi návrhy na odstránenie zistených nedostatkov,
* zostavuje najmenej raz ročne správu o svojej činnosti a túto predkladá zakladateľovi a riaditeľovi,
* schvaľuje účtovnú závierku,
* vyjadruje sa k návrhu na zlúčenie, splynutie, rozdelenie ústavu alebo jeho zrušenie s likvidáciou,
* pripravuje návrh svojho rokovacieho poriadku a tento predkladá zakladateľovi na schválenie a,
* plní iné úlohy podľa zákona 243/2017 Z. z., vnútorných predpisov verejnej výskumnej inštitúcie alebo vnútorných predpisov zakladateľa.

1. Členovia dozornej rady majú právo požadovať od riaditeľa a členov správnej rady informácie a vysvetlenia o všetkých záležitostiach ústavu a nahliadať do všetkých účtovných kníh a iných dokladov ústavu.
2. Funkcia člena dozornej rady je nezlučiteľná s členstvom v správnej rade alebo vedeckej rade.
3. Vzťah medzi ústavom a členom dozornej rady sa spravuje ustanoveniami o mandátnej zmluve, ak z príslušnej mandátnej zmluvy alebo zo zákona nevyplýva iné určenie práv a povinností. Zmluvu s členom dozornej rady uzatvára zakladateľ.

*Zástupca riaditeľa*

1. Z vedeckých pracovníkov menuje riaditeľ ústavu zástupcu riaditeľa. Jeho menovanie schvaľuje I. odd. vied SAV. Na zástupcu riaditeľa riaditeľ postupuje niektoré svoje právomoci.
2. Zástupca riaditeľa zastupuje riaditeľa ústavu počas jeho neprítomnosti v plnom rozsahu.
3. Zástupca riaditeľa sleduje vedeckú výkonnosť ústavu.
4. Zástupca riaditeľa sleduje zahraničnú spoluprácu ústavu.

*Vedecký tajomník*

1. Z vedeckých pracovníkov menuje riaditeľ ústavu vedeckého tajomníka. Na vedeckého tajomníka riaditeľ postupuje niektoré svoje právomoci.
2. Vedecký tajomník sleduje hospodárenie ústavu. Správu rozpočtu pre ústav vykonáva Technicko-hospodárska správa Matematického ústavu SAV.
3. Vedecký tajomník vykonáva funkciu správcu výpočtovej techniky a siete na ústave.
4. Knižnica je podriadená riaditeľovi ústavu, zástupcovi riaditeľa a vedeckému tajomníkovi.

*Spolupráca s odborovou organizáciou*

1. Spolupráca ústavu s odborovou organizáciou (ďalej len odbory) sa riadi príslušnými ustanoveniami Zákonníka práce.
2. Riaditeľ ústavu a zástupcovia odborov môžu uzatvoriť Kolektívnu zmluvu. Ak kolektívna zmluva na ústave nie je uzavretá, vychádza sa z kolektívnej zmluvy vyššieho stupňa.

*Delegovanie právomoci, splnomocnenie a zastupovanie*

1. Riaditeľ ústavu a vedúci pracovníci ústavu v rámci svojej pôsobnosti môžu poveriť podriadených pracovníkov výkonom právomoci aj pre také činnosti, na ktoré sú oprávnení sami. Prenesením takejto právomoci sa však nezbavujú zodpovednosti. Takto delegovaná právomoc je neprenosná na ďalšieho pracovníka.
2. V záujme zabezpečenia riadneho chodu útvaru počas neprítomnosti alebo zaneprázdnenia vedúceho je nevyhnutné zabezpečiť zastupovanie. Vtedy je vedúci pracovník povinný so súhlasom svojho nadriadeného určiť svojho zástupcu a vymedziť jeho právomoc a zodpovednosť. Ak by rozhodnutie, ktoré má neodkladne urobiť zástupca, prekračovalo rámec jeho právomoci, je povinný na túto okolnosť upozorniť a stanovisko prerokovať so svojím nadriadeným.

*Podpisovanie*

1. Za ústav sa podpisuje tak, že k vytlačenému alebo napísanému názvu pripojí svoj podpis riaditeľ alebo iný pracovník, ktorému sa takáto právomoc delegovala.
2. Písomnosti, ktorými vznikajú alebo môžu vznikať záväzky hospodárskeho alebo finančného charakteru je oprávnený podpisovať len riaditeľ ústavu, zástupca riaditeľa ústavu, vedecký tajomník ústavu a hospodársko-správny vedúci Matematického ústavu SAV v rozsahu určenej pôsobnosti a pracovníci, ktorých riaditeľ na to splnomocnil.
3. Podpisovanie bankových a iných finančných dokladov sa riadi osobitnými predpismi o bankovom styku a pokladničných operáciách.

**Článok III.**

**Práva a povinnosti pracovníkov ústavu.**

1. Pracovníci sú osoby, ktoré sú s ústavom v pracovnom pomere. Za pracovníkov ústavu, pre účely tohto organizačného poriadku sú považovaní aj študenti doktorandského štúdia v internej forme ako aj pracovníci na študijnom pobyte.
2. Každý pracovník má vymedzenú odbornú pôsobnosť, okruh zodpovednosti a právomoci, nadriadenosť a podriadenosť vo svojej pracovnej náplni, ktorá je súčasťou pracovnej zmluvy.
3. Riaditeľ môže žiadať od pracovníka vykonanie práce mimo jeho pracovnej náplne.
4. Vedeckí pracovníci sú pracovníci, ktorí majú získanú hodnosť CSc. alebo PhD.

*Riaditeľ ústavu*

1. Riaditeľ je štatutárny orgán verejnej výskumnej inštitúcie, ktorý ju riadi, koná v jej mene a zastupuje ju navonok. Riaditeľ rozhoduje vo všetkých veciach, ak tieto nie sú zákonom 243/2017 Z. z. zverené do pôsobnosti iného orgánu ústavu alebo do pôsobnosti zakladateľa.
2. Riaditeľ zodpovedá za
   * vedenie účtovníctva,
   * zostavenie účtovnej závierky,
   * predloženie účtovnej závierky po jej overení štatutárnym audítorom na prerokovanie správnej rade a na schválenie dozornej rade,
   * prípravu návrhov vnútorných predpisov a ich zmien a ich predloženie správnej rade na schválenie,
   * zakladanie dokumentov a listín do zbierky listín registra, podávanie návrhov na zápis údajov do registra,
   * zverejňovanie povinných informácií na webovom sídle ústavu,
   * prípravu návrhov právnych úkonov, ktoré pre svoju platnosť vyžadujú predchádzajúce písomné schválenie dozornou radou alebo zakladateľom a zabezpečuje ich predloženie dozornej rade alebo zakladateľovi,
   * organizovanie a riadenie projektov v spolupráci s podnikateľmi a spoluprácu s podnikateľmi,
   * plní iné úlohy podľa zákona 243/2017 Z. z., vnútorných predpisov verejnej výskumnej inštitúcie alebo vnútorných predpisov zakladateľa.
3. Funkčné obdobie riaditeľa je päťročné. Za riaditeľa môže byť tá istá osoba vymenovaná najviac v dvoch po sebe nasledujúcich funkčných obdobiach.
4. Riaditeľa môže zakladateľ odvolať na návrh vedeckej rady a po predchádzajúcom písomnom vyjadrení správnej rady a dozornej rady, ďalej na návrh dozornej rady a po predchádzajúcom písomnom vyjadrení správnej rady a vedeckej rady alebo z vlastného podnetu zakladateľ vyzve správnu radu, vedeckú radu a dozornú radu na vyjadrenie k takému podnetu a predloží im jeho písomné odôvodnenie.
5. Funkcia riaditeľa je nezlučiteľná s funkciou člena dozornej rady, ako aj s funkciou člena vedeckej rady.
6. Riaditeľ má právo zúčastňovať sa na zasadnutiach vedeckej rady a dozornej rady. Riaditeľ sa môže na ich zasadnutiach vyjadrovať ku všetkým prerokúvaným otázkam.
7. Na žiadosť riaditeľa sú predseda alebo poverený člen správnej rady, vedeckej rady alebo dozornej rady povinní do 30 dní zvolať zasadnutie príslušného orgánu. Ak tak predseda alebo poverený člen príslušného orgánu neurobí, zasadnutie zvolá riaditeľ.
8. Riaditeľ ústavu v rámci svojej pôsobnosti ďalej:

* vymenováva zástupcu riaditeľa ústavu (so súhlasom podpredsedu SAV povereného riadením I. odd. vied SAV), vedeckého tajomníka, vedúceho Oddelenia informatiky, vedúceho detašovaného pracoviska ústavu v Košiciach, vedúceho detašovaného pracoviska v Banskej Bystrici (po dohode s dekanom FPV UMB) a vedúcich projektových kolektívov,
* riadi, kontroluje a hodnotí činnosť priamo podriadených vedúcich, ich prostredníctvom zabezpečuje kontrolu práce na ústave a ukladá opatrenia,
* uzatvára a rozväzuje pracovné pomery,
* určuje platy pracovníkom,
* schvaľuje návrhy na výplatu odmien, prémií a príplatkov pracovníkom,
* vykonáva disciplinárne opatrenia voči pracovníkom ústavu,
* zabezpečuje dodržiavanie zmluvnej, pracovnej, mzdovej a finančnej disciplíny a právnej prevencie,
* schvaľuje výsledky inventúr a rozhoduje o spôsobe vyrovnania vzniknutých rozdielov a škôd,
* uzatvára s odborovou organizáciou kolektívnu zmluvu (pokiaľ toto odborová organizácia navrhne) a dbá o jej plnenie,
* zodpovedá za bezpečnosť a ochranu zdravia pri práci a protipožiarnu ochranu,
* zabezpečuje ochranu služobného tajomstva,
* schvaľuje vydávanie publikácií vydávaných pracoviskom,
* menuje vedúcich a výkonných redaktorov časopisov (Mathematica Slovaca a Tatra Mountains Mathematical Publications, Uniform Distribution Theory) (títo sú nadriadení pracovníkom v redakcii),
* vymenováva a ruší pomocné a poradné orgány.

*Zástupca riaditeľa ústavu*

1. Zástupca riaditeľa ústavu v rámci svojej pôsobnosti najmä:

* zastupuje riaditeľa počas jeho neprítomnosti,
* má podpisové právo,
* priebežne sleduje vedeckú výkonnosť ústavu a podáva návrhy na jej rozvoj riaditeľovi,
* priebežne sleduje medzinárodnú spoluprácu ústavu a podáva návrhy na jej rozvoj riaditeľovi.

*Vedecký tajomník*

1. Vedecký tajomník ústavu v rámci svojej pôsobnosti najmä:

* má podpisové právo,
* riadi knižnicu, úsek výpočtovej techniky a siete,
* priebežne sleduje finančné hospodárenie ústavu a podáva o ňom správu riaditeľovi.

*Vedúci detašovaných pracovísk, Oddelenia informatiky a vedúci projektového kolektívu*

1. Vedúci detašovaného pracoviska, Oddelenia informatiky MÚ SAV a vedúci projektového kolektívu (ďalej všetko ako oddelenie):

* schvaľuje dovolenky členom oddelenia,
* schvaľuje pracovné cesty,
* sleduje a hodnotí vedeckú a inú činnosť členov oddelenia,
* podáva návrh riaditeľovi na odmeny, kvalifikačný postup a osobné ohodnotenie pracovníka oddelenia,
* predkladá riaditeľovi návrh na náplň práce pracovníkov oddelenia,
* zabezpečuje hospodárne a efektívne využitie zverených finančných prostriedkov, predmetov a spotrebných prostriedkov pracovníkmi oddelenia.

**Článok IV.**

**Poslanie a pôsobnosť organizačných útvarov**

*Sekretariát riaditeľa*

1. Sekretariát riaditeľa je priamo podriadený riaditeľovi, zástupcovi riaditeľa a vedeckému tajomníkovi ústavu.
2. Organizačne a administratívne zabezpečuje agendu, ktorá súvisí s výkonom funkcie riaditeľa.

*Technicko-hospodárska správa*

1. Technicko-hospodárska správa MÚ SAV zabezpečuje realizáciu hospodárskej, personálnej a majetkovej agendy MÚ SAV. Vo svojej činnosti sa riadi všeobecne záväznými predpismi a smernicami riaditeľa MÚ SAV. THS MÚ SAV je podriadená riaditeľovi, zástupcovi riaditeľa a vedeckému tajomníkovi ústavu.

*Vedeckovýskumný úsek*

1. Vedeckovýskumný úsek je priamo podriadený riaditeľovi ústavu a zástupcovi riaditeľa. Jeho poslaním je výkon hlavnej činnosti, t.j. vedeckovýskumná práca a realizácia výsledkov tohto výskumu, a to za pomoci vlastných pracovníkov ústavu, externých spolupracovníkov, prípadne organizácií.
2. Vedeckovýskumný úsek sa člení na projektové kolektívy, resp. vedecké oddelenia, na čele ktorých stoja vedúci projektových kolektívov. Projektové kolektívy sú určované na základe rozhodnutia riaditeľa ústavu a spravidla sú totožné s projektovými kolektívmi grantových úloh.

*Knižnica*

1. Útvar je podriadený vedeckému tajomníkovi ako odborný referát. Zabezpečuje informácie o nových knižných a časopiseckých publikáciách, ich nákup a katalogizáciu v zmysle pokynov vedenia ústavu a ich pôžičky pracovníkom ústavu, a ďalším záujemcom podľa knižničného poriadku.
2. Knižnica ďalej zabezpečuje pre pracovníkov ústavu publikácie, ktoré nemá vo svojich fondoch prostredníctvom inštitúcií na to určených a tiež informačné služby vykonávané inými organizáciami.

**Článok V.**

*Záverečné ustanovenia*

1. Pracovníci sú povinní sa s ustanoveniami organizačného poriadku a ďalšími platnými organizačnými normami oboznámiť pri nástupe do pracovného pomeru alebo pri ich vydaní.
2. Správna rada organizácie predložila návrh tohto organizačného poriadku predsedovi/poverenému členovi dozornej rady dňa 31. 3. 2022 a predsedovi/poverenému členovi vedeckej rady dňa 31. 3. 2022. Dozorná rada sa k návrhu tohto organizačného poriadku vyjadrila dňa 6. 4. 2022; vedecká rada sa k návrhu tohto organizačného poriadku vyjadrila dňa 4. 4. 2022. Správna rada schválila tento organizačný poriadok dňa 8. 4. 2022.
3. Zrušuje sa organizačný poriadok účinný do dňa predchádzajúceho dňu nadobudnutia účinnosti tohto organizačného poriadku.
4. Tento pracovný poriadok nadobúda účinnosť deň po jeho zverejnení na webovom sídle organizácie.

V Bratislave dňa 8. 4. 2022

doc. RNDr. Karol Nemoga, CSc.

riaditeľ Matematického ústavu SAV, v. v. i.

1. V ďalšom sa bude používať pojem vedecké oddelenie alebo oddelenia ako aj projektový kolektív. Ide o tú istú organizačnú jednotku. [↑](#footnote-ref-1)